При газова криза топлофикациите имат резервно гориво за до пет дни - NewsHub
Четвъртък, 2014, Септември 18 11:58
Клиентите им ще бъдат сериозно засегнати, смята експерт
Според Николаев до спиране работата на топлофикациите може да се стигне при прекратяване на доставките на газ от Русия и изчерпването на запасите от суровината в находището в Чирен.
"Ще има проблеми. Точно какви, в каква степен, кого ще засегнат и в каква степен - е специфичен въпрос. Ако кризата продължи по-дълго, топлофикационната услуга ще бъде прекратена“, каза Николаев.
Трудно може да се направи сметка колко ще струва на отделните топлофикации преминаването към алтернативно гориво, уточни експертът. По негови думи това зависи от жп доставките, дали дружествата имат парни или водни спътници и т.н.
Той допълни, че преминаването на алтернативно гориво отнема няколко дни - ако има предварително предупреждение и подгряване на котлите, времето е едно денонощие. Дружествата на газьол преминават веднага, а такива например са "Далкия" - Варна и Топлофикация - Разград, обясни още той.
Към края на тази година топлофикационните дружества с малки изключения ще са на загуба, добави още Илия Николаев. Той уточни, че последното ценово решение на Държавната комисия за енергийно и водно регулиране, с което беше повишена цена на топлофикационните услуги, е отблъснало част от клиентите на дружествата.
Вчера енергийният регулатор е разгледал искането на „Булгаргаз“, потвърди председателят на ДКЕВР Светла Тодорова. Но какво решение за цената ще бъде взето, ще стане ясно след провеждане на още две заседания на комисията. Новата цена ще влезе в сила от 1 октомври.
Николаев посочи, че има проблеми с плащанията на топлофикациите към „Булгаргаз“, но има проблеми и с плащанията към дружествата с комбинирано производство (на топлинна и електрическа енергия). "Топлофикациите са в един непрекъснат финансов стрес", обясни още експертът.